Se odločate za snemanje poroke? Naj vam predstavimo snemalno ekipo Najlepši dan

Najlepši dan videografija obstaja že od leta 2011. O Andražu in Zvonki, ki sta glavna člana trenutne ekipe, smo že pisali dve leti nazaj (prispevek si lahko preberete na tej povezavi). Tokrat smo ju vprašali nekaj o njunih začetkih in kaj se novega dogaja v ekipi.

Najlepši dan obstaja že 14 let, vidva pa skupaj snemata že 10 let in sta tudi poročena. Glede na to, da sodelujeta z ona-on, ki združuje pare, nam lahko zaupata kakšna je vajina zgodba, kako sta se spoznala?

Da, Andraž je z ekipo prijateljev snemal že prej, v bistvu je prva ekipa združevala 2 snemalca in 2 fotografa, ki so nato krenili vsak svojo pot, tako da v času, ko sva se spoznala, je Andraž snemal sam in me je povabil, da me priuči snemanja.

Najina osebna zgodba, kdaj sva se prvič srečala, je malo smešna … Moja dobra prijateljica je spoznala Andraževo družbo in nas vse povabila na zabavo. Za mizo je Andraž sedel nasproti mene, ampak za razliko od njega se ga jaz sploh ne spomnim. Potem sem jih obiskala v njihovem stanovanju v Ljubljani, s pogledom na Šmarno goro, katere še nisem obiskala.

Mimogrede je Andraž omenil, da tudi on ne in da bova prvič šla skupaj na njo, kar se je nato tudi uresničilo in tako se je začelo najino druženje … Čez 5 mesecev, maja, sva postala par, junija začela skupaj snemati, avgusta sva se skupaj preselila, čez 2 leti se nama je rodila Olivija in po treh letih sva se poročila.

Poročna fotografija, foto: Max Petač

S portalom Ona-on sta že sodelovala. Kaj je novega pri vama v ekipi od zadnjega članka?

Da, smo že sodelovali, snemala sva sanjsko poroko leta 2020 in 2024. Kaj je novega? Kupila sva profesionalni fotoaparat, kot tretjo kamero, ki ga uporabljava tudi za slikanje. Slikala sva že nekaj veselic, birme in krste, poroke si pa še ne upava, vsaj ne kot glavni fotografi. Sva pa že dvakrat ponudila paru gratis fotografiranje na pogostitvi, ko fotografa več ni bilo. Tako kot je pomembno pri snemanju porok, sva prepričana da tudi pri fotografiranju potrebuješ neko kilometrino za seboj. Kupila sva si še nekaj dodatne opreme za ozvočenje, saj je povečini ton bolj pomemben kot slika.

Končno sva si naročila srajce in majice s potiskom našega logotipa, tako da ne rabiva razmišljati, kaj obleči tisti dan.

Nove srajce, foto: Klemen Batagelj

Po novem torej snemata s fotoaparatom? So pri tem kakšne prednosti ali je to le trenutni trend?

Tehnologija v fotoaparatih se posodablja precej hitreje kot pri kamerah, vedno več je novih modelov fotoaparatov. Fotoaparati so lažji, slika je ostrejša, a s kamerami lažje rokuješ in slika je bolj mirna in zvok je veliko boljši. Fotoaparati so manjši, lahko ga imaš vedno ob rami medtem ko moraš kamero odložiti. So prednosti enega in drugega, midva še vedno uporabljava oboje.

Bodo kdaj v prihodnosti snemali poroke s telefoni?

No, saj to se že dogaja, svatje namreč snemajo s telefoni, profesionalci pa za resno delo ne, vsaj ne za premikajoče kadre in za snemanje v temnejših prostorih npr. cerkvah ali na pogostitvi. Za statične kadre v lepem vremenu pa sta senzor in leča na mobitelu odlična.

Najlepši dan Videografija

Prihodnost snemanja recimo čez 50 let si predstavljam tako, da bo en od svatov mel osebni mini dron z umetno inteligenco, ki bo sama posnela in zmontirala video, ki bo na voljo na ogled že na pogostitvi.

V vsem tem času sta posnela kar nekaj porok. Vama je kaj posebno ostalo v spominu, kakšni presežniki, zanimivosti?

Letos sva prišla do mejnika preko 100 posnetih porok. Vsaka je seveda nekaj posebnega in kot dogodek čudovita. Preko videa se seveda tudi spomniva vsakega para posebej in vtisov tistega dne.

Lahko omeniva najdaljše snemanje, od 7h zjutraj pa do 3h zjutraj.

Najpoznejša večerja, ki sva jo dobila je bila šele ob pol 11h zvečer.

Najbolj nenavadna poroka v stilu običajev je bila v Avstriji- na Rebrci. Pri cerkvenem obredu je maša bila v slovenščini, angleščini, nemščini in berilo v tamil jeziku, nato civilna poroka in še indijski poročni običaj.

Najbolj vroče je bilo v Rogaški slatini – civilni obred zunaj pred hotelom direktno na soncu. Kamera se nama je prvič pregrevala.

Najprestižnejša lokacija nama je bil hotel Palace v Portorožu.

Najmlajši par v Radencih, 22 let.

Največ mobitelov, ki so snemali prihod neveste k ženinu, grad Tuštanj. Iz posnetka zaslona videa sva jih naštela 16.

Najdaljša vožnja: dom (Laško) – Vipavski križ – Slovenj Gradec – dom (Laško) prb. 450 km in približno 6 ur in pol na cesti.

Kakšni so vajini plani za prihodnost?

Imava nekakšne poslovne ideje za najino nadaljnje delo … Mogoče si bova omislila še en dron in pa kakšen stabilizator, vendar ne misliva preklopiti na filmski način snemanja, še vedno bova snemala tradicionalne daljše dokumentarne videe. Mogoče se tudi malo več posvetiva fotografski dejavnosti.